
Felvilágosodás és laikus orvoslás Magyarországon 1750-1800

Medikalizáció, professzionalizáció, uniformizáció, bürokratizáció: az utóbbi mintegy negyedszázad orvos-, tudomány-, társadalomtörténeti és történeti antropológiai szakirodalma ezen fogalmakkal jellemzi 18. századi a Európát, csakúgy, mint a korabeli Habsburg Birodalmat. A birodalom örökös tartományaiban és országaiban Mária Terézia és II. József által bevezetett átfogó, az élet szinte minden szegmensére kiterjedő reformkoncepciók sorában az egészségügy modernizációja talán a leglátványosabb eredményeket felmutatni képes területnek bizonyult.Történeti jellegű kutatásunk az 1750-től 1800-ig terjedő időszakot öleli fel. Ennek középpontjában, a korszakban folyamatosan illegitim státuszú, a központi hatalom szemszögéből laikusnak számító gyógyítók állnak. Munkánk során bemutatjuk azokat a bürokratizálódási és medikalizációs folyamatokat, amelyek kontextusát képezik az adott személyek illegitim kategóriába való besorolásának. Felvázoljuk azokat a normatív intézkedéseket is, amelyek megteremtették a jogi alapját a laikus orvosok kirekesztésének. Ezek segítségével megvizsgáljuk azokat a hatalmi stratégiákat, amelyek mentén bizonyos, formális képzettséggel nem rendelkező, alapvetően empirikus tudással és gyakorlattal működő gyógyítókat megbélyegeztek és kirekesztettek. Mindezek után bemutatjuk azokat a tipológiákat, amelyek nyomán a törvényesség és az illegalitás határán generálódó konfliktusok leírhatók. Ezt követően szemléltetjük a korszak hivatalos orvosainak álláspontját az illegitim gyógyítókkal kapcsolatban. Végül kitérünk a laikus orvosoknak egy speciális, helyi viszonyok között felbukkanó típusára, az olejkárokra. A kirekesztő és néha befogadó stratégiákat konkrét esetekkel is szemléltetjük és alátámasztjuk, valamint ismertetjük a hivatalos orvosok álláspontját a kutatásunk tárgyát képező gyógyítókkal kapcsolatban. A laikus gyógyítók sokszínű társadalmi rétegének tanulmányozása révén a korabeli magyarországi társadalom egészének működésébe nyerhetünk bepillantást.A vizsgálatunk során megfigyeltük, hogy a laikus orvoslók szolgáltatásait a parasztoktól, a városlakó kézműves, kereskedő közegen át a nemesekig, valójában a legkülönbözőbb rendű-rangú ember igénybe vette. A velük szemben az államhatalom részéről normatívák és egyéb konkrét intézkedések formájában alkalmazott kirekesztő stratégiák ellenére tevékenységük a sokszínű, plurális egészségügyi piac szerves és az ország bizonyos régióiban elengedhetetlen és senki mással nem pótolható részét képezte.



